依韻和楊州許待制竹拄杖
作者：梅堯臣
朝代：宋

paragraphs: 楚竹翦霜叢，何慙漢使筇。
鳩形殊用刻，馬箠不同功。
挺特生難變，支離分已窮。
輕肥思比鶴，短髮任如蓬。
倚以爲高趣，持之見素風。
步郊聊實下，行樂偶從東。
屢刺莓苔破，深穿苑圃通。
辯繁時畫地，默意或書空。
古血有湘跡，舊林無阮蹤。
將渠誰覺老，要此豈關慵。
莫駭傾巢鳥，須虞蠹穴蟲。
誰能求道術，跨作上天龍。